DIGRIET TAT-TRIBUNAL GĦAS-SERVIZZ PUBBLIKU

TAL-UNJONI EWROPEA (It-Tielet Awla)

17 ta’ Novembru 2015

Antonio Ayres de Abreu

vs

Il-Kumitat Ekonomiku u Socjali Ewropew (KESE)

“Servizz pubbliku — Inammissibbiltà manifesta — Rappreżentanza minn avukat — Rikorrent li għandu l-kwalità ta’ avukat — Impossibbiltà ta’ rappreżentanza tar-rikorrent minn avukat li ma huwiex terz”

Suġġett

:

Rikors, ippreżentat skont l-Artikolu 270 TFUE, applikabbli għat-Trattat KEEA bis-saħħa tal-Artikolu 106a tiegħu, li permezz tiegħu A. Ayres de Abreu essenzjalment jitlob l-annullament tad-deċiżjoni tal-10 ta’ Frar 2015 li permezz tagħha l-Kumitat Ekonomiku u Socjali Ewropew (KESE) ċaħad it-talba tiegħu għal irtirar.

Deċiżjoni

:

Ir-rikors huwa miċħud bħala manifestament inammissibbli. A. Ayres de Abreu għandu jbati l-ispejjeż tiegħu.

Sommarju

Proċedura — Rikors promotur — Rekwiżiti proċedurali — Rikors ippreżentat mingħajr il-patroċinju ta’ avukat — Rikorrent li għandu l-kwalita ta’ avukat awtorizzat jidher quddiem qorti nazzjonali — Assenza ta’ effett — Inammissibbiltà

(Statut tal-Qorti tal-Ġustizzja, it-tielet u r-raba’ paragrafi tal-Artikolu 19; Regoli tal-Proċedura tat-Tribunal għas-Servizz Pubbliku, l-ewwel subparagrafu tal-Artikolu 45(2), u Artikolu 50)

Mit-tielet paragrafu tal-Artikolu 19 tal-Istatut tal-Qorti tal-Ġustizzja, u b’mod partikolari mit-terminu “rappreżentati”, kif ukoll mill-ewwel subparagrafu tal-Artikolu 45(2) tar-Regoli tal-Proċedura tat-Tribunal għas-Servizz Pubbliku, jirriżulta li, sabiex tadixxi lill-imsemmi Tribunal b’rikors, parti, fis-sens ta’ dawn l-artikoli, għandha tirrikorri għas-servizzi ta’ terz li għandu jkun awtorizzat sabiex jipprattika quddiem qorti ta’ Stat Membru jew ta’ Stat li huwa parti fil-Ftehim dwar iż-Żona Ekonomika Ewropea u li t-Tribunal jista’ jiġi adit b’mod validu biss permezz ta’ rikors iffirmat minn dan it-terz. Billi ma hija prevista ebda deroga jew eċċezzjoni minn dan l-obbligu mill-Istatut tal-Qorti tal-Ġustizzja jew mill-imsemmija regoli tal-proċedura, il-preżentata ta’ rikors iffirmat mir-rikorrent innifsu, anki jekk dan tal-aħħar ikun avukat awtorizzat sabiex jipprattika quddiem qorti nazzjonali, ma tistax tkun suffiċjenti għall-finijiet tal-preżentata ta’ rikors.

Tali irregolarità ma hijiex waħda minn dawk li jistgħu jiġu rregolarizzati bis-saħħa tal-Artikolu 50 tar-Regoli tal-Proċedura tat-Tribunal għas-Servizz Pubbliku, u, għaldaqstant, tirrendi r-rikors manifestament inammissibbli.

(ara l-punti 6 sa 8, 12 u 13)

Referenza:

Il-Qorti tal-Ġustizzja: digrieti tal-5 ta’ Diċembru 1996, Lopes vs Il-Qorti tal‑Ġustizzja, C‑174/96 P, EU:C:1996:473, punti 8 sa 11, u tas-27 ta’ Novembru 2007, Diy-Mar Insaat Sanayi ve Ticaret u Akar vs Il-Kummissjoni, C‑163/07 P, EU:C:2007:717, punti 25 u 26

Il-Qorti tal-Prim’Istanza: digriet tat-13 ta’ Jannar 2005, Sulvida vs Il‑Kummissjoni, T‑184/04, EU:T:2005:7, punti 4 u 8

It-Tribunal għas-Servizz Pubbliku: digrieti tat-30 ta’ Ottubru 2008, Ortega Serrano vs Il-Kummissjoni,F‑48/08, EU:F:2008:131, punt 41, ikkonfermat fl-appell permezz ta’ digriet tad-9 ta’ Marzu 2010, Ortega Serrano vs Il‑Kummissjoni, T‑583/08 P, EU:T:2010:79, u tat-13 ta’ Frar 2012, Ayres de Abreu vs KESE, F‑123/11, EU:F:2012:17, punti 11 u 17